ΠΡΟΣΧΕΔΙΟ ΣΥΜΠΛΗΡΩΜΑΤΙΚΟΥ ΚΑΙ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ Αριθ. 3 ΣΤΟΝ ΠΡΟΫΠΟΛΟΓΙΣΜΟ ΓΙΑ ΤΟ ΕΤΟΣ 2002 - ΓΕΝΙΚΗ ΚΑΤΑΣΤΑΣΗ ΕΣΟΔΩΝ ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ - Τμήμα III - Επιτροπή - Τμήμα V - Ελεγκτικό Συνέδριο - Τμήμα VI - Οικονομική και Κοινωνική Επιτροπή

(υποβληθέν από την Επιτροπή)

Έχοντας υπόψη:

- το άρθρο 78 της Συνθήκης για την ίδρυση της Ευρωπαϊκής Κοινότητας Άνθρακα και Χάλυβα,

- το άρθρο 272 της Συνθήκης για την ίδρυση της Ευρωπαϊκής Κοινότητας,

- το άρθρο 177 της Συνθήκης για την ίδρυση της Ευρωπαϊκής Κοινότητας Ατομικής Ενέργειας,

- το άρθρο 15 του δημοσιονομικού κανονισμού της 21ης Δεκεμβρίου 1977, ο οποίος εφαρμόζεται στο γενικό προϋπολογισμό των Ευρωπαϊκών Κοινοτήτων [1], όπως τροποποιήθηκε τελευταία από τον κανονισμό αριθ. 762/2001 [2] της 9ης Απριλίου 2001,

[1] ΕΕ L 356 της 31.12.1977, σ. 1.

[2] ΕΕ L 111 της 20.04.200, σ. 1.

Η Ευρωπαϊκή Επιτροπή διαβιβάζει στην αρμόδια για τον προϋπολογισμό αρχή το προσχέδιο συμπληρωματικού και διορθωτικού προϋπολογισμού αριθ. 3/2002 για τους λόγους που αναφέρονται στην αιτιολογική έκθεση που ακολουθεί.

***

Π Ε Ρ Ι Ε Χ Ο Μ Ε Ν Α

ΑΙΤΙΟΛΟΓΙΚΗ ΕΚΘΕΣΗ

1. Έσοδα

2. Επιτροπή

3. Ελεγκτικό Συνέδριο

4. Οικονομική και Κοινωνική Επιτροπή

ΣΥΝΟΠΤΙΚΟΣ ΠΙΝΑΚΑΣ - Επιπτώσεις του ΣΔΠ στις δημοσιονομικές προοπτικές

ΑΙΤΙΟΛΟΓΙΚΗ ΕΚΘΕΣΗ

Το παρόν προσχέδιο συμπληρωματικού και διορθωτικού προϋπολογισμού (ΠΡ. ΣΔΠ) αριθ. 3/2002 περιέχει τα εξής στοιχεία:

Όσον αφορά τα έσοδα:

- την εγγραφή στον προϋπολογισμό του οριστικού θετικού υπολοίπου του προϋπολογισμού 2001, του πλεονάσματος του Ταμείου Εγγυήσεων για τις εξωτερικές ενέργειες και των προστίμων στον τομέα του ανταγωνισμού,

- την προσαρμογή των εξόδων είσπραξης, το 2001, σχετικά με την εφαρμογή της νέας απόφασης για τους ιδίους πόρους,

- τη δημιουργία κονδυλίων του προϋπολογισμού με εγγραφή σε λογαριασμούς τάξεως για τη συνεισφορά του ταμείου έρευνας άνθρακα και χάλυβα στις διοικητικές δαπάνες της Επιτροπής, και για τη συνεισφορά της Νορβηγίας και της Ισλανδίας στο σχέδιο Eurodac,

- την ενημέρωση των προβλέψεων για τους δασμούς και τις βάσεις ΦΠΑ και ΑΕΠ για το 2002.

Όσον αφορά τις δαπάνες στο τμήμα III - Επιτροπή, την αύξηση των διοικητικών πιστώσεων για την πληρωμή των τόκων επί των προστίμων, στον τομέα του ανταγωνισμού, που επιστράφηκαν από την Επιτροπή, λόγω του ότι στη συνέχεια τα πρόστιμα μειώθηκαν ή ακυρώθηκαν.

Όσον αφορά το τμήμα V - Ελεγκτικό Συνέδριο, την προσθήκη παρατηρήσεων στο πλαίσιο του τίτλου 2 που αφορά τις δαπάνες, για την κάλυψη του κινδύνου ζημιών σε κτίρια λόγω βιομηχανικών ή τρομοκρατικών ενεργειών.

Όσον αφορά το τμήμα VI - Οικονομική και Κοινωνική Επιτροπή, την τροποποίηση του πίνακα προσωπικού και την προσθήκη διοικητικών δαπανών σχετικά με την ανάληψη από την ΟΚΕ των καθηκόντων της τρέχουσας Συμβουλευτικής Επιτροπής ΕΚΑΧ.

Η Ευρωπαϊκή Επιτροπή, ανταποκρινόμενη το αίτημα της Οικονομικής και Κοινωνικής Επιτροπής, δηλώνει ότι η μείωση των δραστηριοτήτων της σε σχέση με τη λήξη της Συνθήκης ΕΚΑΧ λήφθηκε πλήρως υπόψη στον προϋπολογισμό 2002, και στο Προσχέδιο Προϋπολογισμού 2003, τόσο όσον αφορά τις πιστώσεις όσο και το προσωπικό.

1. Έσοδα

1.1. Υπόλοιπο του προϋπολογισμού 2001

Η εκτέλεση του προϋπολογισμού το οικονομικό έτος 2001, παρουσιάζει πλεόνασμα 15.002.522.103,55 ευρώ, το οποίο κατανέμεται ως εξής: αρνητικός συντελεστής λόγω χαμηλότερης εγγραφής όσον αφορά τα έσοδα (-408.225.830,75 ευρώ), μικρότερη χρησιμοποίηση όσον αφορά τις πιστώσεις δαπανών (+15.337.477.830,27 ευρώ) και θετικό υπόλοιπο όσον αφορά τις νομισματικές συναλλαγές (+73.270.104,03 ευρώ).

Η χαμηλότερη εγγραφή όσον αφορά τα έσοδα αναλύεται ανά τίτλο ως εξής:

>ΘΕΣΗ ΠIΝΑΚΑ>

Η μειωμένη κατανάλωση των πιστώσεων πληρωμών, το 2001, μπορεί να αναλυθεί ανά τομέα των δημοσιονομικών προοπτικών, ως εξής:

>ΘΕΣΗ ΠIΝΑΚΑ>

Το δημοσιονομικό δελτίο και ο ισολογισμός του 2001, παρέχουν περισσότερες πληροφορίες για την εκτέλεση του προϋπολογισμού 2001.

1.2. Ενημέρωση της προσαρμογής των εξόδων είσπραξης (2001)

Με τον ΣΔΠ 2/2002, καταχωρήθηκαν οι πρώτες εκτιμήσεις των ποσών που πρέπει να εγγραφούν στον προϋπολογισμό στο πλαίσιο του άρθρου 200. Το άρθρο αυτό δημιουργήθηκε για να καλύψει την επιστροφή στα κράτη μέλη του ποσού που προκύπτει από τη διαφορά των περιθωρίων κράτησης που εφαρμόζονται για την είσπραξη των παραδοσιακών ιδίων πόρων, μεταξύ της νέας και της παλαιάς απόφασης από τον Μάρτιο 2001 έως τον Δεκέμβριο 2001 (άρθρα 2(3), 10(1) και 10(2)(γ) της απόφασης του Συμβουλίου 2000/597/ΕΚ, Ευρατόμ).

Ως αποτέλεσμα των νέων στοιχείων που προκύπτουν από τον λογαριασμό εσόδων 2001, τα ποσά αυτά πρέπει να προσαρμοστούν.

1.3. Επιστροφή του πλεονάσματος από το Ταμείο Εγγυήσεων για εξωτερικές ενέργειες

Το άρθρο 7 της απόφασης του Συμβουλίου 2000/597/ΕΚ, Ευρατόμ για το σύστημα ιδίων πόρων των Ευρωπαϊκών Κοινοτήτων ορίζει ότι "... τα πλεονάσματα του Ταμείου Εγγυήσεων για εξωτερικές δράσεις που μεταφέρονται στην κατάσταση εσόδων του προϋπολογισμού, θεωρούνται ως ίδιοι πόροι". Σύμφωνα με την αναθεώρηση των προβλέψεων σχετικά με τους ιδίους πόρους, στο παρόν Προσχέδιο ΣΔΠ η επιστροφή του πλεονάσματος από το Ταμείο Εγγυήσεων καταχωρείται στις εξωτερικές ενέργειες. Το ποσό αυτό ανέρχεται σε 372,46 εκατ. ευρώ.

1.4. Πρόστιμα στον τομέα του ανταγωνισμού

Το άρθρο 7100 αφορά την καταχώρηση της είσπραξης προστίμων. Κανένα ποσό δεν ενεγράφη στον προϋπολογισμό 2002, γιατί είναι πολύ δύσκολο να προβλεφθούν αυτές οι εισπράξεις. Ωστόσο, ορισμένες επιχειρήσεις στις οποίες επιβλήθηκαν πρόστιμα από την Επιτροπή, κυρίως φαρμακοβιομηχανίες, δεν θα ασκήσουν έφεση κατά της απόφασης της Επιτροπής για την επιβολή των προστίμων. Έτσι, εγγράφεται στον προϋπολογισμό το ποσό των 583,4 εκατ. ευρώ.

1.5. Διοικητικές δαπάνες ΕΚΑΧ

Η απόφαση των αντιπροσώπων των κυβερνήσεων των κρατών μελών, που συνεδρίασαν στο Συμβούλιο, στις 27 Φεβρουαρίου 2002, για τις δημοσιονομικές επιπτώσεις της λήξης της Συνθήκης ΕΚΑΧ και για το Ταμείο έρευνας άνθρακα και χάλυβα (ΕΕ L 79 της 22ας Μαρτίου 2002), προβλέπει ότι όλο τα στοιχεία του ενεργητικού και του παθητικού της ΕΚΑΧ, όπως υπάρχουν στις 23 Ιουλίου 2002, θα υποβληθούν, από τις 24 Ιουλίου 2002, στη διαχείριση της Επιτροπής για λογαριασμό των κρατών μελών.

Σύμφωνα με το σημείο 6 του παραρτήματος I της παρούσας απόφασης, οι διοικητικές δαπάνες που προκύπτουν από την εκκαθάριση, την επένδυση και τη διαχείριση πράξεων που αναφέρονται στην απόφαση αυτή, που αντιστοιχούν στις δαπάνες που προβλέπονται από το άρθρο 20 της Συνθήκης για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων της 8ης Απριλίου 1965, το ποσό το οποίο προσαρμόστηκε από την απόφαση του Συμβουλίου της 21ης Νοεμβρίου 1977, θα καλυφθεί από την Επιτροπή με εφ' άπαξ καταβολή 3,3 εκατ. ευρώ με ετήσιο αναλογικό υπολογισμό και θα μεταφερθεί στον γενικό προϋπολογισμό της Ευρωπαϊκής Ένωσης από το αποθεματικό κεφαλαίου του ταμείου.

Στη βάση αυτή, προτείνεται η δημιουργία μιας νέας θέσης για την πληρωμή από το αποθεματικό κεφαλαίου του ταμείου. Για την περίοδο από τις 24 Ιουλίου 2002 έως τις 31 Δεκεμβρίου 2002, το σχετικό ποσό θα είναι 1.455.616 ευρώ.

Σύμφωνα με τις διατάξεις του άρθρου 4 παράγραφος 2 πέμπτο εδάφιο του Δημοσιονομικού Κανονισμού, τα έσοδα από τρίτα μέρη (στην προκειμένη περίπτωση από τα κράτη μέλη) για εργασίες που διεξάγονται κατόπιν αίτησής τους, δεν θα χρησιμοποιηθούν για κανένα άλλο σκοπό. Γι αυτό το λόγο, προτείνεται να διατεθεί η κατ' αποκοπή πληρωμή από το αποθεματικό κεφαλαίου του ταμείου στα εξής κονδύλια δαπανών που χρησιμοποιούνται για τη διαχείριση του ταμείου:

* A-1100, A-7000, A-2000 για τις δαπάνες προσωπικού (μονίμων και επικουρικών υπαλλήλων, μισθώσεις),

* A-2421 για τη σύνδεση με το δίκτυο διατραπεζικής επικοινωνίας SWIFT,

* A-7070 για το σύστημα πληροφορικής που στηρίζει τη διαχείριση του ταμείου,

* A-2255 για συνδρομές σε πρακτορεία πληροφοριών (όπως είναι τα Reuters και Bloomberg)

* A-2320 για συνδρομές σε οργανισμούς αξιολόγησης (όπως είναι οι S&P και Moody's)

Η ενδεικτική κατανομή του ποσού ανάμεσα στα διάφορα κονδύλια του προϋπολογισμού έχει ως εξής:

>ΘΕΣΗ ΠIΝΑΚΑ>

1.6. Συνεισφορές στο πλαίσιο του σχεδίου EURODAC (Ισλανδία και Νορβηγία)

Το άρθρο 9 της συμφωνίας μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ισλανδία ή τη Νορβηγία (ΕΕ L93 της 3ης Απριλίου 2001, σ. 40), ορίζει τη συνεισφορά της Ισλανδίας και της Νορβηγίας στο γενικό προϋπολογισμό της Ευρωπαϊκής Ένωσης.

Για το λόγο αυτό, προτείνεται η δημιουργία κεφαλαίου (64), και νέου τομέα του προϋπολογισμού με υπόμνηση "p.m" για αυτά τα έσοδα με ειδικό προορισμό.

1.7. Αναθεώρηση των προβλέψεων για τους δασμούς και τις βάσεις ΦΠΑ και ΑΕΠ

Μετά την υποβολή του προσχεδίου συμπληρωματικού και διορθωτικού προϋπολογισμού (ΠΡ.ΣΔΠ) αριθ. 1/98, η Επιτροπή πρότεινε να επεκταθεί η αναπροσαρμογή των υπολογισμών της χρηματοδότησης που περιλαμβάνονται κανονικά σε έναν από τους συμπληρωματικούς και διορθωτικούς προϋπολογισμούς (ΣΔΠ) του έτους, έτσι ώστε να συμπεριλαμβάνονται και οι αναθεωρημένες προβλέψεις των δασμών και των βάσεων ΦΠΑ και ΑΕΠ.

Η Επιτροπή εκτιμά ότι η απόφαση να χρησιμοποιούνται αναθεωρημένες εκτιμήσεις για αυτά τα οικονομικά μεγέθη στο ΣΔΠ του εξεταζόμενου έτους αποτελεί εύλογη επέκταση της εφαρμοζόμενης πρακτικής. Στον ΣΔΠ που αναθεωρεί τα έσοδα του προϋπολογισμού, οι εισφορές ΦΠΑ και ΑΕΠ των κρατών μελών συνήθως αναπροσαρμόζονται ώστε να λαμβάνονται υπόψη οι ενδεχόμενες διακυμάνσεις των δαπανών, το υπόλοιπο του προηγούμενου έτους και τα αναθεωρημένα αριθμητικά δεδομένα για τη διόρθωση υπέρ του Ηνωμένου Βασιλείου. Η χρήση αναθεωρημένων προβλέψεων για τις βάσεις των ιδίων πόρων βελτιώνει την ακρίβεια των πληρωμών που καλούνται να καταβάλουν τα κράτη μέλη κατά τη διάρκεια του έτους και μειώνει τις αρνητικές εντυπώσεις των αναπόφευκτων λαθών κατά τις προβλέψεις που γίνονται κατά το προηγηθέν έτος.

Λόγω της χαμηλότερης αύξησης από την αναμενόμενη, το 2001, καθώς και των χαμηλότερων προβλέψεων οικονομικής ανάπτυξης για το 2002, σε σύγκριση με τις δημοσιονομικές προβλέψεις του προηγούμενου έτους, και τα τρία μεγέθη που είναι υποκείμενα αναθεώρησης στο παρόν ΠΡ.ΣΔΠ υποβάλλονται σε μείωση:

* Το ΑΕΠ της ΕΕ-15 σε τρέχουσες τιμές αγοράς προβλέπεται να ανέλθει σε 9.145,9 δισεκατ. ευρώ, το 2002, πράγμα το οποίο αντιπροσωπεύει μείωση κατά 1,12% σε σύγκριση με τα 9.249,2 δισεκατ. ευρώ που εγγράφηκαν στο ΠΡ.ΔΠ 2/2002 [3] .

[3] Ο προϋπολογισμός 2002, χρηματοδοτήθηκε σύμφωνα με τους κανόνες της παλαιάς απόφασης για τους ιδίους πόρους. Μετά την έναρξη ισχύος της νέας απόφασης για τους ιδίους πόρους, από την 1η Μαρτίου 2002, ο προϋπολογισμός υπολογίστηκε εκ νέου βάσει των νέων κανόνων μέσω του ΣΔΠ 2/2002. Αυτό, μεταξύ άλλων, σημαίνει ότι οι βάσεις ΑΕΠ που θεσπίστηκαν σύμφωνα με το ευρωπαϊκό σύστημα λογαριασμών (ΕΣΟΛ) 1979, αντικαταστάθηκαν στον προϋπολογισμό 2002, από τις βάσεις ΑΕΠ που θεσπίστηκαν σύμφωνα με το ΕΣΟΛ 95. Και οι δύο προβλέψεις ΑΕΠ χρονολογούνται, ωστόσο, από τον Απρίλιο 2001.

* Η βάση ΦΠΑ της EU-15 σε τρέχουσες τιμές προβλέπεται να ανέλθει σε 4.386,7 δισεκατ. ευρώ το 2002, πράγμα το οποίο αντιπροσωπεύει μείωση κατά 0,66% σε σύγκριση με τα 4.416 δισεκατ. ευρώ που εγγράφηκαν στο ΠΡ.ΔΠ 2/2002.

* Το σύνολο των τελωνειακών δασμών για το 2002, υπολογίζεται τώρα σε 13.734,2 εκατ. ευρώ. Αυτό αντιπροσωπεύει μείωση των προβλέψεων σχετικά με το ακαθάριστο εισόδημα από τελωνειακούς δασμούς κατά 2.031,7 εκατ. ευρώ ή 12,9% σε σχέση με το ΠΡ.ΔΠ 2/2002. Οι κύριοι λόγοι μείωσης σε σχέση με το ΠΡ.ΔΠ 2/2002 οφείλονται στην οξεία μείωση των προβλέψεων όσον αφορά την αύξηση των εισαγωγών το 2002, καθώς και στα χαμηλότερα έσοδα από δασμούς, το 2001, σε σχέση με τις σχετικές προβλέψεις.

Η επιλογή της συναλλαγματικής ισοτιμίας της 28ης Δεκεμβρίου 2000, για τη μετατροπή των προβλεπόμενων βάσεων ΦΠΑ και ΑΕΠ σε ευρώ (για τα κράτη μέλη που δεν είναι μέλη της ζώνης του ευρώ) καθιστά δυνατή την αποφυγή παραμορφώσεων, δεδομένου ότι η εν λόγω ισοτιμία είναι αυτή που χρησιμοποιείται για τη μετατροπή των ευρώ του προϋπολογισμού σε εθνικά νομίσματα για τις πραγματικές απολήψεις κεφαλαίων (όπως προβλέπεται στον κανονισμό αριθ. 1150/2000).

Οι αναθεωρημένες προβλέψεις για τους δασμούς και τις βάσεις ΦΠΑ και ΑΕΠ για το 2002, που περιλαμβάνονται στον πίνακα που ακολουθεί εγκρίθηκαν στη συνεδρίαση της Συμβουλευτικής Επιτροπής Ιδίων Πόρων, που πραγματοποιήθηκε στις 16 Απριλίου 2002.

Αναθεωρημένες προβλέψεις για τους δασμούς και τις βάσεις ΦΠΑ και ΑΕΠ, για το 2002

>ΘΕΣΗ ΠIΝΑΚΑ>

1.8. Διόρθωση των δημοσιονομικών ανισορροπιών υπέρ του Ηνωμένου Βασιλείου (1998 και 2001)

Η διόρθωση των δημοσιονομικών ανισορροπιών υπέρ του Ηνωμένου Βασιλείου που πρέπει να εγγραφεί στο παρόν ΠΡ.ΣΔΠ αφορά δύο έτη (1998 και 2001).

Η διόρθωση του 2001, είναι η πρώτη που υπόκειται στους κανόνες της νέας απόφασης του Συμβουλίου για το σύστημα ιδίων πόρων των Ευρωπαϊκών Κοινοτήτων (2000/597/ΕΚ, Ευρατόμ) [4] και το συνοδευτικό έγγραφο εργασίας [5] ("Μέθοδος υπολογισμού"), ενώ οι κανόνες της προηγούμενης απόφασης για τους ιδίους πόρους [6] καθώς και του συνοδευτικού εγγράφου εργασίας [7] εξακολουθούν να εφαρμόζουν τη διόρθωση του 1998.

[4] ΕΕ L 253 της 7.10.2000, σ. 42,

[5] Έγγραφο εργασίας της Επιτροπής για τον υπολογισμό, τη χρηματοδότηση, την πληρωμή και την εγγραφή στον προϋπολογισμό της διόρθωσης των δημοσιονομικών ανισορροπιών σύμφωνα με τα άρθρα 4 και 5 της απόφασης του Συμβουλίου για το σύστημα των ιδίων πόρων των Ευρωπαϊκών Κοινοτήτων, Συμβούλιο της Ευρωπαϊκής Ένωσης, 10646/00 10646/00 ADD 2, της 21ης Σεπτεμβρίου 2000.

[6] ΕΕ L 293 της 12.11.1994, σ. 9.

[7] Μέθοδος υπολογισμού, χρηματοδότησης, πληρωμής και εγγραφής στον προϋπολογισμό της διόρθωσης των δημοσιονομικών ανισορροπιών σύμφωνα με τα άρθρα 4 και 5 της απόφασης του Συμβουλίου για το σύστημα των ιδίων πόρων των Ευρωπαϊκών Κοινοτήτων, Συμβούλιο της Ευρωπαϊκής Ένωσης, 5455/94, 9 Μαρτίου 1994,

Η νέα "Μέθοδος υπολογισμού" εξουδετερώνει τα καθαρά κέρδη ("έκτακτα κέρδη") του Ηνωμένου Βασιλείου που απορρέουν από την αύξηση του ποσοστού των παραδοσιακών ιδίων πόρων που παρακρατούν τα κράτη μέλη. Προσαρμογές προβλέπονται επίσης ως συνέπεια των μελλοντικών διευρύνσεων της Ένωσης.

Επιπλέον, σύμφωνα με τη νέα απόφαση για τους ιδίους πόρους, το μερίδιο της Αυστρίας, της Γερμανίας, των Κάτω Χωρών και της Σουηδίας στη χρηματοδότηση της βρετανικής διόρθωσης μειώνεται στο ένα τέταρτο του κανονικού μεριδίου τους. Η μείωση χρηματοδοτείται από τα υπόλοιπα κράτη μέλη, με εξαίρεση το Ηνωμένο Βασίλειο. Οι νέοι κανόνες χρηματοδότησης έχουν επίσης επίπτωση στον καλούμενο "παγωμένο" συντελεστή, ο οποίος αυξάνεται σε σύγκριση με τον υπολογισμό βάσει της προηγούμενης απόφασης για τους ιδίους πόρους.

Δεδομένου ότι ισχύουν δύο διαφορετικές δέσμες κανόνων για τη χρηματοδότηση των δύο διορθώσεων που πρέπει να εγγραφούν στο παρόν ΠΡ.ΣΔΠ, πρέπει επομένως να υπολογιστούν δύο παγωμένοι συντελεστές (παρουσιάζονται μαζί στους πίνακες 6.1 και 6.2, στο μέρος Β της γενικής κατάστασης εσόδων). Ο προκύπτων ενιαίος συντελεστής καταβολής του ΦΠΑ είναι η διαφορά μεταξύ του μέγιστου συντελεστή καταβολής (0,75% της προσαρμοσμένης βάσης ΦΠΑ) και του αθροίσματος των δύο παγωμένων συντελεστών.

1.8.1. Υπολογισμός των διορθώσεων

Σύμφωνα με τη "Μέθοδο υπολογισμού" η Επιτροπή θα προτείνει την αναθεώρηση της προσωρινής εκτίμησης της διόρθωσης, εάν κατά τη γνώμη της ο αρχικός υπολογισμός της διόρθωσης θα διαφέρει σημαντικά από τον τελικό. Στο παρόν ΠΡ.ΣΔΠ προτείνεται να ενημερωθεί η διόρθωση του 2001, που είχε προηγουμένως εγγραφεί στο προσχέδιο διορθωτικού προϋπολογισμού (ΠΡ.ΔΠ) [8] 2/2002. Επιπλέον, το αποτέλεσμα του τελικού υπολογισμού της διόρθωσης του 1998, και της χρηματοδότησής του εγγράφεται επίσης στο παρόν ΠΡ.ΣΔΠ.

[8] Η διόρθωση του 2001, ενεγράφη στον προϋπολογισμό 2002, ο οποίος χρηματοδοτήθηκε σύμφωνα με τους κανόνες της παλαιάς απόφασης για τους ιδίους πόρους. Μετά από την έναρξη ισχύος της νέας απόφασης για τους ιδίους πόρους, από την 1η Μαρτίου 2002, ο προϋπολογισμός, συμπεριλαμβανομένης της διόρθωσης του Η.Β., υπολογίστηκε εκ νέου (αλλά δεν ενημερώθηκε) σύμφωνα με τους νέους κανόνες μέσω του ΠΡ.ΔΠ 2/2002.

1.8.2. Προσαρμογή της διόρθωσης για το 2001

Οι σημερινές προβλέψεις αποκλίνουν πράγματι σημαντικά από τις προβλέψεις της διόρθωσης για το 2001 που ενεγράφησαν στο ΠΡ.ΔΠ 2002. Προτείνεται, συνεπώς, να εγγραφεί η αναθεώρηση της διόρθωσης για το 2001στο παρόν ΠΡ.ΣΔΠ.

Ο ακόλουθος πίνακας συνοψίζει τις αλλαγές σε σχέση με τις προβλέψεις που έχουν εγγραφεί στο ΠΡ.ΔΠ 2/2002.

>ΘΕΣΗ ΠIΝΑΚΑ>

Ο πίνακας 1 δείχνει ότι, ως αποτέλεσμα των αλλαγών αυτών, τα προσαρμοσμένα στοιχεία για τη διόρθωση του Η.Β., το 2001, είναι περίπου κατά 401,2 εκατ. ευρώ υψηλότερα από το ποσό που ενεγράφη προηγουμένως στον προϋπολογισμό.

Η διαφορά οφείλεται στον συνδυασμένο αντίκτυπο πέντε παραγόντων, οι οποίοι προσδιορίζονται ποσοτικά ως εξής:

* Η μείωση του μεριδίου του Ηνωμένου Βασιλείου στα έσοδα της Ευρωπαϊκής Ένωσης μειώνει τη διόρθωση κατά 106,2 εκατ. ευρώ.

* Η αύξηση του μεριδίου του Ηνωμένου Βασιλείου στις δαπάνες της Ευρωπαϊκής Ένωσης αυξάνει τη διόρθωση κατά 677,9 εκατ. ευρώ.

* Η μείωση των συνολικών δαπανών που κατανεμήθηκαν στα κράτη μέλη (λόγω της μερικής εκτέλεσης των εγγεγραμμένων στον προϋπολογισμό δαπανών) μειώνει τη διόρθωση κατά 552,3 εκατ. ευρώ.

* Η μείωση του λεγόμενου πλεονεκτήματος του Ηνωμένου Βασιλείου αυξάνει τη διόρθωση κατά 390,1 εκατ. ευρώ. Το "πλεονέκτημα" είναι το όφελος που αποκομίζει το Η.Β. από το σημερινό σύστημα ιδίων πόρων σε σύγκριση προς τα προηγούμενα (λόγω της καθιέρωσης του πόρου ΑΕΠ και της περικοπής των βάσεων ΦΠΑ).

* Η αύξηση των καλούμενων έκτακτων κερδών ΠΙΠ (βλ. σημείο 1.8, τρίτη παράγραφο παραπάνω) μειώνει τη διόρθωση κατά 8,4 εκατ. ευρώ.

Οι αναθεωρημένες προβλέψεις για τη διόρθωση του Η.Β. για το 2001, ανέρχονται συνεπώς σε 5.027.007.572 ευρώ, ποσό που αντιστοιχεί σε αύξηση κατά 401.152.696 ευρώ σε σχέση με τις προβλέψεις που ενεγράφησαν στο ΠΡ.ΔΠ 2/2002.

1.8.3. Τελικός υπολογισμός της διόρθωση για το 1998

Το αποτέλεσμα του τελικού υπολογισμού για το 1998, ανέρχεται σε 3.996.402.029 ευρώ, δηλ. αύξηση κατά 65.186.721 ευρώ σε σύγκριση με το ποσό που είχε εγγραφεί προηγουμένως στον ΣΔΠ 1/99.

Στον ακόλουθο πίνακα εκτίθενται συνοπτικά οι αλλαγές σε σχέση με τις προβλέψεις που έχουν εγγραφεί στον ΣΔΠ 1/99.

>ΘΕΣΗ ΠIΝΑΚΑ>

Η διαφορά οφείλεται στον συνδυασμένο αντίκτυπο τεσσάρων παραγόντων, οι οποίοι προσδιορίζονται ποσοτικά ως εξής:

* Η μείωση του μεριδίου του Ηνωμένου Βασιλείου στα έσοδα της Ευρωπαϊκής Ένωσης μειώνει τη διόρθωση κατά 605,3 εκατ. ευρώ.

* Η μείωση του μεριδίου του Ηνωμένου Βασιλείου στις δαπάνες της Ευρωπαϊκής Ένωσης αυξάνει τη διόρθωση κατά 176,1 εκατ. ευρώ.

* Η αύξηση των συνολικών δαπανών που κατανεμήθηκαν στα κράτη μέλη αυξάνει τη διόρθωση κατά 19,1 εκατ. ευρώ.

* Η μείωση του λεγόμενου πλεονεκτήματος του Ηνωμένου Βασιλείου αυξάνει τη διόρθωση κατά 475,2 εκατ. ευρώ. Το "πλεονέκτημα" είναι το όφελος που αποκομίζει το Η.Β. από το σημερινό σύστημα ιδίων πόρων σε σύγκριση προς τα προηγούμενα (λόγω της καθιέρωσης του πόρου ΑΕΠ και της περικοπής των βάσεων ΦΠΑ).

1.8.4. Εγγραφή στον προϋπολογισμό των αναθεωρημένων προβλέψεων για το 2001, και του τελικού ποσού της διόρθωσης για το 1998

1.8.4.1. Ποσό που πρέπει να εγγραφεί στον προϋπολογισμό (κεφάλαιο 15)

Το συνολικό ποσό των διορθώσεων του Η.Β. που πρέπει να εγγραφεί στο ΠΡ.ΣΔΠ 3/2002 είναι το άθροισμα των ακόλουθων:

* Του συνολικού ποσού των αναθεωρημένων προβλέψεων για τη διόρθωση του 2001.

* Της διαφοράς μεταξύ του τελικού ποσού της διόρθωσης του 1998 και του ποσού που είχε προηγουμένως εγγραφεί στον προϋπολογισμό (στον ΣΔΠ 1/99).

Το ποσό συνεπώς που πρέπει να εγγραφεί στο ΠΡ.ΣΔΠ ισούται προς:

(5.027.007.572 ευρώ + 65.186.721 ευρώ) = 5.092.194.293 ευρώ.

1.8.4.2. Χρηματοδότηση των διορθώσεων που πρέπει να εγγραφούν στον προϋπολογισμό - κεφάλαιο 15

Σύμφωνα με τη "Μέθοδο υπολογισμού", η διόρθωση για το έτος ν θα χρηματοδοτηθεί βάσει της κλείδας ΑΕΠ του έτους ν+1.

Το συνολικό ποσό των αναθεωρημένων προβλέψεων για το 2001, εγγράφεται συνεπώς στον προϋπολογισμό και χρηματοδοτείται βάσει της αναθεωρημένης κλείδας του παρόντος ΠΡ.ΣΔΠ και εγγράφεται στο κεφάλαιο 15.

Όσον αφορά την τελική διόρθωση για το 1998, η "Μέθοδος υπολογισμού" από το 1994, ορίζει ότι εκτός από τον τελικό υπολογισμό του ποσού της διόρθωσης του Η.Β., πρέπει επίσης να υπολογιστεί το οριστικό ποσό της χρηματοδότησης. Η τελική διόρθωση για το 1978 εγγράφεται συνεπώς στον προϋπολογισμό σε δύο στάδια. Η διαφορά μεταξύ του τελικού ποσού της διόρθωσης του 1998 και του προηγουμένως εγγραφέντος στον προϋπολογισμό ποσού (στο ΣΔΠ 1/99) εγγράφεται στο κεφάλαιο 15 σύμφωνα με την κλείδα ΑΕΠ του παρόντος ΠΡ.ΣΔΠ. Η συνολική χρηματοδότηση υπολογίζεται εκ νέου σύμφωνα με τις τελικές βάσεις ΦΠΑ και ΑΕΠ του 1999, και σε σύγκριση προς τις πληρωμές που έχουν ήδη εγγραφεί στον προϋπολογισμό. Η διαφορά ανά κράτος μέλος εγγράφεται στο κεφάλαιο 35 (βλ. παρακάτω: Οριστικός υπολογισμός της χρηματοδότησης της διόρθωσης του 1998 - κεφάλαιο 35).

Η εγγραφή στο κεφάλαιο 15 του προϋπολογισμού των δύο διαφορετικών διορθώσεων του Η.Β. σύμφωνα με τις κλείδες ΑΕΠ του παρόντος ΠΡ.ΣΔΠ συνοψίζεται κατωτέρω.

>ΘΕΣΗ ΠIΝΑΚΑ>

α Εγγραφή στον προϋπολογισμό της διαφοράς σε σύγκριση με την προηγούμενη εγγραφή στο ΣΔΠ 1/99.

1.8.4.3. Οριστικός υπολογισμός της χρηματοδότησης της διόρθωσης του 1998 - κεφάλαιο 35

Ο οριστικός υπολογισμός της χρηματοδότησης της διόρθωσης του 1998, στηρίζεται στο τελικό ποσό της διόρθωσης και στις ισχύουσες βάσεις ΑΕΠ και ΦΠΑ του έτους ν+1 (1999), όπως αυτές εμφαίνονται στο τέλος του έτους ν+3 (2001).

Τα ποσά που καταγράφονται στο κεφάλαιο 35 διορθώνουν τα εξής:

* Τις διαφορές όσον αφορά την "άμεση επίπτωση", δηλ. τη διαφορά μεταξύ αυτού που θα πρέπει να καταβάλει κάθε κράτος μέλος για το τελικό ποσό της διόρθωσης του 1998, σύμφωνα με την τελευταία χρηματοδοτική κλείδα του 1999, αφενός, και τα ποσά που έχουν εγγραφεί στο ΣΔΠ 1/99 και στο κεφάλαιο 15 του παρόντος ΠΡ.ΣΔΠ, αφετέρου, καθώς και

* Τις διαφορές όσον αφορά την "έμμεση επίπτωση", δηλ. τη διαφορά μεταξύ της ρητής επίπτωσης του τελικού ποσού της διόρθωσης του 1998, επί του ενιαίου συντελεστή ΦΠΑ (και τις αντίστοιχες επιπτώσεις επί των καταβολών ΦΠΑ και ΑΕΠ [9] κάθε κράτους μέλους), αφενός, και των ρητών επιπτώσεων των ποσών της διόρθωσης 1998, που έχουν εγγραφεί στο κεφάλαιο 15 και του παρόντος ΠΡ.ΣΔΠ, αφετέρου.

[9] Σύμφωνα με τις βάσεις ΦΠΑ και ΑΕΠ του 1999, όπως είναι γνωστές στο τέλος του έτους ν+3 (2001).

Τα αποτελέσματα αναφέρονται στον πίνακα 4.

>ΘΕΣΗ ΠIΝΑΚΑ>

Οι άμεσες και έμμεσες επιπτώσεις του τελικού ποσού της διόρθωσης του 1998, που χρηματοδοτήθηκε σύμφωνα με την κλείδα χρηματοδότησης ν+1 και οι άμεσες και έμμεσες επιπτώσεις των ποσών που ενεγράφησαν στον προϋπολογισμό με βάση τη διόρθωση του Η.Β. για το 1998 στο ΣΔΠ 1/1999 και στο κεφάλαιο 15 του παρόντος ΣΔΠ, συγκρίνονται στον πίνακα 5.

Ο πίνακας 5 περιέχει μόνο τη χρηματοδότηση της διόρθωσης και όχι την πληρωμή της διόρθωσης υπέρ του Η.Β., και αυτός είναι ο λόγος για τον οποίο τα αθροίσματα αντιστοιχούν στο συνολικό ποσό της διόρθωσης του Η.Β. για το 1998, που έχει εγγραφεί στον προϋπολογισμό του έτους και στο εν λόγω κεφάλαιο.

>ΘΕΣΗ ΠIΝΑΚΑ>

2. Επιτροπή

Μετά την απόφαση του Πρωτοδικείου στην υπόθεση CORUS [10], πέντε εταιρείες προσέφυγαν στη δικαιοσύνη για να εισπράξουν τους τόκους επί των ποσών που κατέβαλαν στην Επιτροπή με τη μορφή προστίμων, στο πλαίσιο υποθέσεων στο τομέα του ανταγωνισμού, και που επιστράφηκαν στην συνέχεια από την Επιτροπή λόγω ακύρωσης των προστίμων ή μείωσής τους μέσω δικαστικών αποφάσεων.

[10] Απόφαση της 10.10.2001 στην υπόθεση T-171/99 "CORUS UK Ltd κατά Επιτροπής των ΕΚ"

Το Δικαστήριο διέταξε την Επιτροπή να επιστρέψει αυτούς τους τόκους και να επιτευχθεί συμφωνία όσον αφορά τον συντελεστή που πρέπει να εφαρμόζεται και επομένως το ποσό που πρέπει να επιστραφεί στις εταιρείες αυτές.

Μια πρώτη εκτίμηση του προς επιστροφή ποσού έγινε στο τέλος του 2001. Η εκτίμηση του ποσού που έπρεπε οπωσδήποτε να επιστραφεί ισοδυναμούσε με 3,8 εκατ. ευρώ. Οδήγησε στη μεταφορά πιστώσεων αριθ. 60/2001.

Την εποχή αυτή, υπήρχε βεβαιότητα για το ακριβές ποσό που έπρεπε να επιστραφεί, δεδομένου ότι όλες οι εμπλεκόμενες εταιρείες δεν είχαν ακόμη την ευκαιρία να επιβεβαιώσουν ότι αποδέχθηκαν την πρόταση της Επιτροπής.

Από τον Μάρτιο, και μετά από άτυπη ακρόαση ενώπιον του δικαστηρίου που πραγματοποιήθηκε στο Λουξεμβούργο, τον Φεβρουάριο, όλα τα μέρη δέχθηκαν την πρόταση της Επιτροπής. Για την επιστροφή των τόκων, με την οποία θα κλείσουν οι αιτήσεις που αποτελούν μέρος της συμφωνίας, λείπουν 1,3 εκατ. ευρώ.

Η υποχρέωση πληρωμής αυτού του επί πλέον ποσού είναι αναπόφευκτη, έκτακτη και δεν προβλεπόταν τη στιγμή της κατάρτισης του προϋπολογισμού 2002. Έτσι, η Επιτροπή αποφάσισε να την εντάξει στο ΠΡ.ΣΔΠ 3/2002, σύμφωνα με το άρθρο 15 του δημοσιονομικού κανονισμού.

3. Ελεγκτικό Συνέδριο

Μετά τα τραγικά γεγονότα που συνέβηκαν τον Σεπτέμβριο του 2001, οι ασφαλιστικές εταιρείες ακύρωσαν την ασφάλεια που καλύπτει τους κινδύνους εργασιακών διαφορών και τρομοκρατικών ενεργειών στους οποίους εκτίθενται τα κτίρια του Ελεγκτικού Συνεδρίου.

Κατά συνέπεια, το Ελεγκτικό Συνέδριο ζήτησε να προστεθεί μία παρατήρηση στον τίτλο 2 του τμήματος V του προϋπολογισμού, ώστε οι πιστώσεις που είναι εγγεγραμμένες στον τίτλο αυτό να καλύπτουν όλες τις δαπάνες που προκαλούνται από ζημίες λόγω εργασιακών διαφορών και τρομοκρατικών ενεργειών. Η παρατήρηση αυτή είναι ίδια με εκείνη που περιλαμβάνεται στον τίτλο 2 του τμήματος I (Ευρωπαϊκό Κοινοβούλιο) του προϋπολογισμού 2002.

4. Οικονομική και Κοινωνική Επιτροπή

4.1. Διαδοχή της Συμβουλευτικής Επιτροπής ΕΚΑΧ.

4.1.1. Βάση για την υποβολή συμπληρωματικού και διορθωτικού προϋπολογισμού για το 2002

Ενόψει της λήξης της ισχύος της Συνθήκης ΕΚΑΧ, στις 23 Ιουλίου 2002, το Συμβούλιο Βιομηχανίας της 18ης Μαΐου 2002, ζήτησε από την Ευρωπαϊκή Επιτροπή να εκθέσει τις ιδέες της για το μέλλον ενός δομημένου διαλόγου στους τομείς που καλύπτονται από την εν λόγω Συνθήκη. Η Ευρωπαϊκή Επιτροπή, αφού εξέτασε και απέρριψε αρκετές υποθέσεις, μετά από σχετική επιθυμία των κρατών μελών, απευθύνθηκε στην Ευρωπαϊκή Οικονομική και Κοινωνική Επιτροπή (ΕΟΚΕ) για να εξετάσει, μαζί με τη Συμβουλευτική Επιτροπή ΕΚΑΧ, τις μελετώμενες εναλλακτικές λύσεις όσον αφορά τη διαδοχή της Συμβουλευτικής Επιτροπής ΕΚΑΧ.

Βάσει των διαβουλεύσεων αυτών, η Επιτροπή παρουσίασε τις προτάσεις της με την ανακοίνωση της 27ης Σεπτεμβρίου 2000, "Το μέλλον του δομημένου διαλόγου μετά τη λήξη ισχύος της Συνθήκης ΕΚΑΧ", την οποία υπέβαλε στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή, την Συμβουλευτική Επιτροπή ΕΚΑΧ και την Επιτροπή των Περιφερειών. Στην εν λόγω ανακοίνωση η Επιτροπή προτείνει "να διευρυνθούν οι αρμοδιότητες της ΕΟΚΕ στους κλάδους του άνθρακα, του σιδήρου και του χάλυβα και όπως συμβαίνει και με άλλους κλάδους της οικονομικής και κοινωνικής ζωής [να καταστεί] το συμβουλευτικό όργανο με αρμοδιότητα κοινού δικαίου για τους δύο κλάδους" [11].

[11] COM(2000) 588 τελικό

Στο θεσμικό επίπεδο η ανακοίνωση της Επιτροπής τονίζει ότι "η λύση αυτή αποδεικνύεται περισσότερο ευέλικτη και λιγότερο δαπανηρή από τις άλλες επιλογές. Συνεπάγεται οριακή μόνον αύξηση των δημοσιονομικών πόρων της ΕΟΚΕ, οι οποίοι σήμερα ανέρχονται σε 80 εκατομμύρια ευρώ. Η αρμόδια για τον προϋπολογισμό αρχή θα μπορούσε επίσης να αντιμετωπίσει το ενδεχόμενο μιας περιορισμένης προσαρμογής της διοικητικής στήριξης των νέων αυτών συμβουλευτικών δραστηριοτήτων της ΕΟΚΕ, με βάση αυτή που παρέχεται σήμερα στη Συμβουλευτική Επιτροπή ΕΚΑΧ. Εν αντιθέσει προς τις άλλες, με την προσέγγιση αυτή αποφεύγεται η δημιουργία μιας νέας διάρθρωσης με ασαφές καθεστώς, η οποία θα ήταν δύσκολο να δικαιολογηθεί έναντι άλλων οργάνων και κλάδων της οικονομικής και κοινωνικής ζωής".

Όσον αφορά την αποστολή της νέας αυτής συμβουλευτικής λειτουργίας της ΕΟΚΕ, η Επιτροπή τονίζει "την αποφασιστικότητά της να εξετάσει το μέλλον του δομημένου διαλόγου της ΕΚΑΧ υπό πρίσμα σαφούς προοπτικής και προσανατολισμένου προς το μέλλον". Η μοναδική πείρα της ΕΚΑΧ "ιδιαίτερα στους τομείς της κοινωνικής συναίνεσης, της βιομηχανικής αναδιάρθρωσης και έρευνας, θα ενισχύσει την ικανότητα της ΕΟΚΕ να λάβει ενεργό μέρος στον εκσυγχρονισμό της ευρωπαϊκής οικονομίας και στην ενίσχυση της ανταγωνιστικότητάς της".

Το Ευρωπαϊκό Κοινοβούλιο, στο ψήφισμά του της 22ας Μαρτίου 2001, που περιλαμβάνει τις παρατηρήσεις οι οποίες αποτελούν αναπόσπαστο τμήμα της απόφασης απαλλαγής για την εκτέλεση του προϋπολογισμού της Ευρωπαϊκής Κοινότητας Άνθρακα και Χάλυβα (ΕΚΑΧ) για το οικονομικό έτος 1999" [12], ζητεί από την Επιτροπή "να επιμείνει έναντι των κρατών μελών προκειμένου η Ευρωπαϊκή Οικονομική και Κοινωνική Επιτροπή, η οποία θα πρέπει να αναλάβει την ευθύνη του δομημένου διαλόγου μετά την λήξη ισχύος της συνθήκης ΕΚΑΧ, να μπορέσει στο επίπεδο της σύνθεσης και του τρόπου λειτουργίας της, να αντικατοπτρίζει την ιδιάζουσα εμπειρογνωμοσύνη των βιομηχανικών τομέων άνθρακος και χάλυβα".

[12] Τελικό έγγραφο του Ευρωπαϊκού Κοινοβουλίου Α5-0097/2001 (ΕΚ 294.383)

Η Ευρωπαϊκή Οικονομική και Κοινωνική Επιτροπή συμφωνεί πλήρως με την πρόταση της Ευρωπαϊκής Επιτροπής. Η νέα αυτή συμβουλευτική λειτουργία της ΕΟΚΕ θα ενταχθεί έτσι στους προσανατολισμούς της διάσκεψης κορυφής της Λισσαβόνας όσον αφορά τον εκσυγχρονισμό της ευρωπαϊκής οικονομίας. Με τον τρόπο αυτό, θα εξυπηρετήσει τον ρόλο της ΕΟΚΕ "ως συνδέσμου μεταξύ της Ευρώπης και της κοινωνίας των πολιτών και ως σταθερού και συγκροτημένου βήματος διαλόγου και διαβουλεύσεων σε κοινοτικό επίπεδο". Πιο συγκεκριμένα, θα ενισχύσει "την ικανότητα της ΕΟΚΕ να εξετάζει τα θέματα που συνδέονται με τις βιομηχανικές αλλαγές, και ειδικότερα ενόψει της διεύρυνσης [13].

[13] COM(2000) 588 τελικό, σ. 4

Κατά συνέπεια, η ΕΟΚΕ είναι πρόθυμη να αναλάβει αυτή τη νέα αρμοδιότητα υπό τον όρο όμως ότι θα τεθούν στη διάθεσή της οι κατάλληλοι ανθρώπινοι και δημοσιονομικοί πόροι για την υλοποίηση ενός ουσιαστικού έργου για την επιτυχία του εκσυγχρονισμού της οικονομίας και των βιομηχανικών αλλαγών. Η ΕΟΚΕ, συμφωνώντας με την Ευρωπαϊκή Επιτροπή, τονίζει ότι οι προτάσεις της σχετικά με τα οικονομικά έτη 2002 (ΣΔΠ) και 2003 δεν προβλέπεται να έχουν επίπτωση στον προϋπολογισμό της Κοινότητας, δεδομένου ότι η νέα συμβουλευτική αρμοδιότητα θα υποκαταστήσει την χρηματοδότηση της Συμβουλευτικής Επιτροπής ΕΚΑΧ από τον προϋπολογισμό της Ευρωπαϊκής Κοινότητας που θα ισχύσει έως τον Ιούλιο 2002.

4.1.2. Μέτρα που λήφθηκαν για την εφαρμογή

Συγκροτήθηκε μικτή ομάδα εργασίας από τις δύο συμβουλευτικές επιτροπές η οποία κατάρτισε ένα σχέδιο ολοκλήρωσης και δυναμικής εξέλιξης της συμβουλευτικής λειτουργίας ΕΚΑΧ. Τα προεδρεία της ΕΟΚΕ και της Συμβουλευτικής Επιτροπής ΕΚΑΧ, με σύμφωνη γνώμη της Ευρωπαϊκής Επιτροπής η οποία συμμετείχε ενεργώς και στενότατα στις εργασίες αυτές, εξέτασαν και ενέκριναν την ακόλουθη πρόταση για την εφαρμογή της νέας αποστολής της ΕΟΚΕ, τα βασικά χαρακτηριστικά της οποίας έχουν ως εξής:

Όπως διευκρινίζεται στην ανακοίνωση της Επιτροπής, η εφαρμογή της νέας συμβουλευτικής αρμοδιότητας ως προς τις βιομηχανικές αλλαγές δεν απαιτεί νομοθετική πράξη και θα βασισθεί στις διατάξεις του Εσωτερικού Κανονισμού της ΕΟΚΕ, δυνάμει του άρθρου 261 της Συνθήκης.

Προς τούτο, ο Εσωτερικός Κανονισμός της ΕΟΚΕ βρίσκεται στο στάδιο προσαρμογής με σκοπό την δημιουργία μιας ιδιαίτερης εσωτερικής διάρθρωσης εργασίας, με την ονομασία "συμβουλευτική επιτροπή". Η εν λόγω συμβουλευτική επιτροπή "άνθρακας - χάλυβας - βιομηχανικές αλλαγές" (ΣΕΒΑ) θα αποτελείται κατά ανώτατο όριο από 24 μέλη της ΕΟΚΕ και 30 εξωτερικούς αντιπροσώπους που θα προέρχονται από τις κοινωνικοεπαγγελματικές οργανώσεις της ΕΟΚΕ, και σταδιακά θα διευρυνθεί προς τους άλλους τομείς που σχετίζονται με τα προβλήματα εκσυγχρονισμού της οικονομίας, συμπεριλαμβανομένων και των συναφών συμφερόντων (βιομηχανία - εμπόριο - ΜΜΕ - εργασία - κατανάλωση - περιβάλλον).

Οι αντιπρόσωποι που προέρχονται από τις κοινωνικοεπαγγεματικές οργανώσεις θα διορίζονται σε πρώτο στάδιο βάσει προτάσεων της τρέχουσας Συμβουλευτικής Επιτροπής ΕΚΑΧ.

Το πεδίο δραστηριότητας της ΣΕΒΑ:

* θα επεκταθεί στους τομείς των βιομηχανιών άνθρακα-χάλυβα και των φορέων παραγωγής και κατανάλωσης στους οποίους συνεχίζονται οι κοινοτικές δράσεις,

* θα διευρυνθεί προοδευτικά στον έλεγχο των βιομηχανικών αλλαγών σε όλους τους τομείς δραστηριότητας και στις επιπτώσεις τους (κυρίως σε ό,τι αφορά την απασχόληση, τα μέτρα κοινωνικής πολιτικής και διαρθρωτικής πολιτικής, την πολιτική ενίσχυση και την πολιτική ανταγωνισμού, τις βιομηχανικές αλλαγές, την έρευνα και τεχνολογική ανάπτυξη, την πολιτική περιβάλλοντος και την βιώσιμη ανάπτυξη, την ενεργειακή πολιτική, την εμπορική πολιτική),

* θα δώσει ιδιαίτερη σημασία στο πλαίσιο αυτό στη διεύρυνση της ΕΕ και στον έλεγχο των βιομηχανικών αλλαγών στα νέα κράτη μέλη.

Το πλήρες πεδίο των αρμοδιοτήτων αυτών θα καθοριστεί μεταγενέστερα από τις διαθέσιμες πιστώσεις.

Οι τύποι δραστηριότητας της ΣΕΒΑ συνεπάγονται την κατάρτιση υποχρεωτικών γνωμοδοτήσεων όπως προβλέπεται από την Συνθήκη, την κατάρτιση προαιρετικών και διερευνητικών γνωμοδοτήσεων μετά από αίτηση του Ευρωπαϊκού Κοινοβουλίου, του Συμβουλίου και της Επιτροπής καθώς και την κατάρτιση γνωμοδοτήσεων πρωτοβουλίας, ενημερωτικών εκθέσεων και την διοργάνωση συνεδρίων και ακροάσεων.

Η ΕΟΚΕ και η Συμβουλευτική Επιτροπή ΕΚΑΧ κατάρτισαν από κοινού ένα σχέδιο προγράμματος εργασίας, που επισυνάπτεται σε παράρτημα, για τις δυνητικές δραστηριότητες κατά το 2002 (τέλη) και 2003. Τα όργανα θα έχουν τη δυνατότητα, βάσει του άρθρου 262 της Συνθήκης, να επωφελούνται από την διευρυμένη αυτή αρμοδιότητα της ΕΟΚΕ προκειμένου να διασαφηνίζουν τις αποφάσεις τους για τα θέματα αυτά.

Βάσει των δημοσιονομικών τους αρμοδιοτήτων, τα όργανα της ΕΕ καθορίζουν το πλαίσιο στο οποίο υλοποιούνται οι δραστηριότητες της εν λόγω δομής εργασίας. Προς τούτο, η ΟΚΕ, σε σύμφωνη γνώμη με την Συμβουλευτική Επιτροπή ΕΚΑΧ και υποστηριζόμενη από την Ευρωπαϊκή Επιτροπή, προτείνει:

* αύξηση του προϋπολογισμού της ΕΟΚΕ, ώστε να καταστεί δυνατή η λειτουργία της ΣΕΒΑ

* έναν ειδικό προϋπολογισμό για τη ΣΕΒΑ, και συγκεκριμένα (i) για τις δαπάνες ταξιδίου και διαμονής των αντιπροσώπων των κοινωνικοεπαγγελματικών οργανώσεων και (ii) για τις δραστηριότητες και τις λοιπές εκδηλώσεις,

* τη δημιουργία μιας μονάδας ad hoc στο πλαίσιο της Γραμματείας της ΕΟΚΕ

* την χρήση των ευκολιών επιμελητείας της Γραμματείας της ΕΟΚΕ (αίθουσες, υπηρεσίες συνεδριάσεων, διερμηνεία, μετάφραση, τυπογραφείο κλπ).

4.1.3. Αντικείμενο της αίτησης προϋπολογισμού

Η ΕΟΚΕ προβλέπει περιορισμένο επίπεδο δραστηριοτήτων για την ΣΕΒΑ κατά τους τελευταίους 5 μήνες του 2002. Το προβλεπόμενο πρόγραμμα εργασίας για το 2002, περιορίζεται σε μία εναρκτήρια συνεδρίαση ολομέλειας και στην πραγματοποίηση 4 συνεδριάσεων ομάδων μελέτης.

Ωστόσο, η ΕΟΚΕ θα πρέπει να αναλάβει συμπληρωματικές δαπάνες, θα πρέπει να δημιουργηθούν νέες θέσεις στον πίνακα προσωπικού και ένα νέο κονδύλιο του προϋπολογισμού που θα καλύπτει τα έξοδα οργάνωσης των εργασιών ΣΕΒΑ θα πρέπει να προστεθεί με σκοπό τη διαφάνεια.

4.1.4. Νέες θέσεις για τον πυρήνα ΣΕΒΑ στο πλαίσιο της ΕΟΚΕ

Η ΕΟΚΕ ζητεί τη δημιουργία ενός πυρήνα στους κόλπους της Γραμματείας οι αρμοδιότητες του οποίου θα είναι η επόπτευση των ειδικών δραστηριοτήτων της ΣΕΒΑ. Ο πυρήνας αυτός θα διευθύνεται από έναν υπάλληλο Α5, που θα υποβοηθείται από έναν υπάλληλο Α7 και από έναν υπάλληλο Β5 και δύο υπαλλήλους C5. H δαπάνη για τους πέντε μήνες ανέρχεται σε 215.000 ευρώ.

4.1.5. Δημιουργία ενός νέου κονδυλίου του προϋπολογισμού που θα καλύπτει τις δαπάνες για την οργάνωση των εργασιών της ΣΕΒΑ

Προκειμένου να διασφαλισθεί η διαφάνεια, προτείνεται η δημιουργία ενός νέου άρθρου του προϋπολογισμού 252 με τον τίτλο "δαπάνες οργάνωσης των εργασιών ΣΕΒΑ", όπου θα ενταχθούν οι πιστώσεις που προορίζονται για την κάλυψη των δαπανών διοργάνωσης των συνεδριάσεων καθώς και των εξόδων ταξιδίου και διαμονής των αντιπροσώπων. Οι αντιπρόσωποι θα αποζημιώνονται βάσει των ίδιων όρων που ισχύουν για τα μέλη της ΕΟΚΕ. Επί τη βάσει του προσωρινού προγράμματος εργασίας για το 2002, οι πιστώσεις που θα εγγραφούν στο νέο αυτό κονδύλιο υπολογίζεται ότι θα ανέλθουν σε 39.000 ευρώ.

4.1.6. Άλλες δαπάνες

Η δραστηριότητα της ΣΕΒΑ, αν και περιορισμένη κατά το πρώτο έτος θα προκαλέσει επιπρόσθετη εργασία στην Γραμματεία της ΕΟΚΕ καθώς και συμπληρωματικές δαπάνες. Οι ακόλουθες θέσεις του προϋπολογισμού πρέπει να αποτελέσουν αντικείμενο εγγραφής συμπληρωματικών πιστώσεων: θέση 1004, "έξοδα ταξιδίου και διαμονής των Συμβούλων" για ποσό ύψους 26.000 ευρώ και θέση 1891 "διερμηνεία" για ποσό ύψους 47.000 ευρώ. Οι λοιπές δαπάνες θα απορροφηθούν από τον προϋπολογισμό που παραχωρήθηκε στην ΕΟΚΕ.

4.2. Δημοσιονομική επίπτωση του ΠΡ.ΣΔΠ της ΕΟΚΕ

Ο εν λόγω ΣΔΠ δεν προβλέπεται να έχει σημαντική επίπτωση επί του κοινοτικού προϋπολογισμού. Πράγματι, οι δαπάνες λειτουργίας της ΣΕΒΑ έχουν εγγραφεί σήμερα στον προϋπολογισμό της Επιτροπής, είτε σε ειδικά κονδύλια είτε στους κόλπους των γενικότερων δημοσιονομικών κονδυλίων, όπως οι δαπάνες προσωπικού ή διερμηνείας.

Παρόμοια, οι θέσεις που ζητούνται υφίστανται ήδη στο οργανόγραμμα της Επιτροπής.

Ενημερωτικώς, η εκτίμηση των δαπανών λειτουργίας της ΣΕΒΑ καθ' όλο το έτος και οι πιστώσεις που προβλέπονται στον προϋπολογισμό 2001 της Επιτροπής για την κάλυψη των εξόδων λειτουργίας της Συμβουλευτικής Επιτροπής ΕΚΑΧ συμπεριλαμβάνονται στον ακόλουθο πίνακα:

>ΘΕΣΗ ΠIΝΑΚΑ>

Για όλο το έτος, οι μισθολογικές δαπάνες για το προσωπικό που ζήτησε η ΕΟΚΕ θα ανέλθουν σε 309.000 ευρώ.

Εν είδει συγκρίσεως, η μονάδα "Γραμματεία της Συμβουλευτικής Επιτροπής ΕΚΑΧ" στην Επιτροπή αριθμεί 11 άτομα εκ των οποίων 2,5 ασκούν αρμοδιότητες που δεν ανατέθηκαν στην ΕΟΚΕ. Λαμβάνοντας υπόψη μόνο το κόστος του προσωπικού που ασκούσε τα καθήκοντα που ανατέθηκαν στην ΕΟΚΕ, το μισθολογικό κόστος του προσωπικού στην Επιτροπή μπορεί να εκτιμηθεί σε 550.000 ευρώ. Η ενσωμάτωση της συμβουλευτικής λειτουργίας στους κόλπους της ΕΟΚΕ θα καταστήσει δυνατή την εξοικονόμηση δαπανών προσωπικού της τάξεως των 250.000 ευρώ.

4.3. Μετατροπή μιας θέσης Α5 σε Α4

Την 1η Απριλίου 2001 υπάλληλος βαθμού Α5 μετατάχθηκε από το Ευρωπαϊκό Κοινοβούλιο στην Ευρωπαϊκή Οικονομική και Κοινωνική Επιτροπή προκειμένου να καλύψει κενή θέση Α5 στο οργανόγραμμα της ΕΟΚΕ. Η φύση των καθηκόντων της θέσεως αυτής αφορούσε μάλιστα την παγίωση και την ανάπτυξη των σχέσεων με τα μεγάλα ευρωπαϊκά θεσμικά όργανα (ΕΚ, Συμβούλιο, Επιτροπή). Στα τέλη του 2001, δηλαδή πολλούς μήνες μετά τη μετάταξη, το ΕΚ ενημέρωσε την ΕΟΚΕ με επιστολή ότι ο υπάλληλος αυτός είχε προαχθεί από Α5 σε Α4 με αναδρομική ισχύ από την 1η Ιανουαρίου 2001.

Εκτός από το γεγονός ότι η προαγωγή με αναδρομική ισχύ ενός υπαλλήλου που είχε μεταταχθεί σε άλλο θεσμικό όργανο θέτει πρόβλημα αρχής (δεδομένου ότι μεταβάλλονται οι όροι της συμφωνίας), ήταν αδύνατο για την ΕΟΚΕ, στη συγκεκριμένη περίπτωση, να λάβει υπόψη το νέο αυτό στοιχείο στο πλαίσιο των προαγωγών για το έτος 2001 οι οποίες είχαν ήδη ολοκληρωθεί. Με το σημερινό οργανόγραμμα, δεν υπάρχει καμία δυνατότητα να ληφθεί υπόψη η προαγωγή που χορήγησε το ΕΚ στον συγκεκριμένο υπάλληλο.

Με βάση τα προηγούμενα και προκειμένου να μη ζημιωθούν τα νόμιμα συμφέροντα του ενδιαφερόμενου υπαλλήλου, ούτε και εκείνα των άλλων υπαλλήλων που προσβλέπουν σε προαγωγή, η ΕΟΚΕ ζητά την αναβάθμιση μιας θέσεως Α5 σε Α4 την 1η Απριλίου 2001.

ΣΥΝΟΠΤΙΚΟΣ ΠΙΝΑΚΑΣ ( ΕΟΚΕ - ΔΑΠΑΝΕΣ)

(Κατάσταση του προϋπολογισμού στις 21/3/2002)

>ΘΕΣΗ ΠIΝΑΚΑ>

ΚΑΤΑΛΟΓΟΣ ΘΕΣΕΩΝ - ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>